

**Στο πλευρό του στίβου η ηγεσία του ΚΟΑ στο Ευρωπαϊκό Πρωτάθλημα Ομάδων**

Ο Πρόεδρος του Κυπριακού Οργανισμού Αθλητισμού Ανδρέας Μιχαηλίδης και το μέλος του ΔΣ Ανδρόνικος Ανδρονίκου παρακολούθησαν από κοντά την προσπάθεια της αποστολής της ΚΟΕΑΣ στο Ευρωπαϊκό Πρωτάθλημα Ομάδων, μαζί με την αποστολή της ΚΟΕ, προσπάθεια που στέφθηκε με απόλυτη επιτυχία, αφού πέτυχε τον στόχο της παραμονής στη Β’ κατηγορία.

Η Κύπρος κατέλαβε την 12η θέση με 288 βαθμούς, 41.5 βαθμούς περισσότερους από την ομάδα που υποβιβάστηκε. Η τρίτη και τελευταία μέρα των αγώνων σημαδεύτηκε από το χρυσό μετάλλιο της Ολίβιας Φωτοπούλου στα 200μ. που συνοδεύτηκε από νέο ατομικό ρεκόρ με χρόνο 22.71. Ο Αμίν Χαντίρι πήρε το αργυρό μετάλλιο στα 5.000μ. με νέο ατομικό ρεκόρ (13:54.71). Παγκύπριο ρεκόρ στη σκυταλοδρομία 4Χ400μ. μικτή (Παΐσιος Δημητριάδης, Ραφαέλλα Δημητρίου, Σταύρος Σπύρου και Καλλιόπη Κουντούρη) με χρόνο 3:26.00 (13η θέση). Ατομικό ρεκόρ στον ανοιχτό στίβο για την Ελένα Κουλιτσένκο με άλμα στα 1,91μ. (5η θέση).

Ανδρέας Μιχαηλίδης και Ανδρόνικος Ανδρονίκου έδωσαν τα συγχαρητήρια τους στην κυπριακή αποστολή για την επίτευξη του στόχου και ευχήθηκαν ακόμη μεγαλύτερες επιτυχίες στους αθλητές και τις αθλήτριες μας και τους προπονητές τους, που έδειξαν για άλλη μία φορά την σταθερά ανοδική πορεία του κυπριακού στίβου, για την οποία συνεχάρησαν επίσης τον Πρόεδρο της ΚΟΕΑΣ Περικλή Μάρκαρη και τους συνεργάτες του.